Diari Oficial de la Generalitat Valenciana


Sumari del DOGV 4141, del 04-12-2001 (2001/11928)

RESOLUCIÓ de data 8 de novembre de 2001, de la secretària general de la Conselleria de Justícia i Administracions Públiques, per la qual resol inscriure els Estatuts del Col·legi Oficial de Logopedes de la Comunitat Valenciana, en la Secció Primera, número 91.
--------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4141

Data del DOGV
:   04-12-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/11213


Data del document
:   08-11-2001

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * col·legi professional
    * legislació
    * reglament intern

RESOLUCIÓ de data 8 de novembre de 2001, de la secretària general de la Conselleria de Justícia i Administracions Públiques, per la qual resol inscriure els Estatuts del Col·legi Oficial de Logopedes de la Comunitat Valenciana, en la Secció Primera, número 91. [2001/Q11196]
  
Vist l'expedient d'inscripció registral instruït a instància de la senyora M.ª Teresa Estellés Puchol, en nom i representació, i com a degana del Col·legi Oficial de Logopedes de la Comunitat Valenciana, en què sol·licita la inscripció en el Registre de Col·legis Professionals i de Consells Valencians de Col·legis Professionals de la Comunitat Valenciana, del mencionat col·legi, dels estatuts i de la Junta de Govern, d'acord amb els següents
  
Fets
  
1. Que la Llei 8/2000, de 23 de juny, de la Generalitat Valenciana, publicada en el Diari Oficial de la Generalitat Valenciana de data 29 de juny, va crear el Col·legi Oficial de Logopedes de la Comunitat Valenciana, i va establir l'obligació per al col·legi de remetre a l'òrgan competent de la Generalitat l'acta de l'Assemblea Constituent, els estatuts del col·legi, i la composició dels seus òrgans de govern, per a la inscripció registral.
  
2. Que el Col·legi Oficial de Logopedes de la Comunitat Valenciana va presentar el dia 26 de juny passat l'acta de l'Assemblea Constituent del mencionat col·legi celebrada el 28 d'abril de 2001, així com els estatuts en aquesta aprovats, per al control de legalitat, i posterior inscripció registral.
  
3. Que en dita acta consta la següent composició de la Junta de Govern elegida en la mencionada Assemblea Constituent: degana: M.ª Teresa Estellés Puchol; vicedegà: Ladislao Comins Ferrer; secretària: Carmen González Estela; tresorera: Esther Vilalta Gil; vocal: M.ª José Cruz Selva; vocal: Vicente Bono Bosch; vocal: Milagros López González; vocal: Ana Vicent Gil; vocal: M.ª Dolores Ballester Serra.
  
4. Que advertides algunes deficiències en els estatuts presentats, aquestes han sigut esmenades per Acord de la Comissió Gestora, en la reunió celebrada el 28 de setembre de 2001.
  
5. El text annex dels Estatuts del Col·legi Oficial de Logopedes de la Comunitat Valenciana, objecte d'inscripció, queda incorporat íntegrament a la present resolució, i es dóna ací per reproduït.
  
Fonaments de dret
  
1. Que els estatuts contenen totes les determinacions exigides en l'article 10 de la Llei 6/1997, de 4 de desembre, de la Generalitat Valenciana, de Consells i Col·legis Professionals.
  
2. Que han sigut aprovats amb els requisits i les formalitats previstos en dit article, i s'ha aportat la documentació exigida per la Llei 8/2000, de 23 de juny, de la Generalitat Valenciana, de Creació del Col·legi Oficial de Logopedes de la Comunitat Valenciana, per a la seua inscripció registral.
  
3. Que aquesta Secretaria General és competent per així disposar-ho l'article 6.1 de la Llei 6/1997, de 4 de desembre, i en virtut de les atribucions que té conferides pels decrets 13/1999, i 91/1999, de 30 de juliol, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament, i en relació amb el Decret 123/1986, de 20 d'octubre, del Consell de la Generalitat Valenciana, pel qual es crea el Registre de Col·legis Professionals i de Consells Valencians de Col·legis Professionals de la Comunitat Valenciana.
  
Vistos: l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les modificacions posteriors, en els seus preceptes bàsics; la Llei 8/2000, de 23 de juny, de la Generalitat Valenciana, de Creació del Col·legi Oficial de Logopedes de la Comunitat Valenciana, i la resta de disposicions complementàries, resolc:
  
Inscriure en la Secció Primera del Registre de Col·legis Professionals i Consells Valencians de Col·legis Professionals, se li assigna el número 91, al Col·legi Oficial de Logopedes de la Comunitat Valenciana, i també inscriure igualment els estatuts, i la composició de la Junta de Govern que consta en l'antecedent de fet tercer.
  
Contra aquesta resolució que posa fi a la via administrativa es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptador des de l'endemà al de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà al de la seua notificació.
  
Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
  
València, 8 de novembre de 2001.- La secretària general: Carmen Galipienso Calatayud.
  
Estatuts del Col·legi Oficial de Logopedes de la Comunitat Valenciana
  
Capítol I
  
De la naturalesa, fins i funcions del col·legi
  
Article 1. Naturalesa jurídica.
  
1. El Col·legi Oficial de Logopedes de la Comunitat Valenciana és una corporació de dret públic, amb personalitat jurídica pròpia i amb capacitat plena per a complir els seus fins, que es constitueix de conformitat amb el que estableix l'article 1 de la Llei 6/1997, de 4 de desembre, de Consells i Col·legis Professionals, de la Generalitat Valenciana i sota l'empara dels articles 36 i 139 de la Constitució Espanyola, i de la Llei 8/2000, de 23 de juny, de Creació del Col·legi Oficial de Logopedes de la Comunitat Valenciana, amb estructura interna democràtica, independent de l'administració, de què no forma part, sense perjuí de les relacions de dret públic que amb aquesta legalment li corresponguen.
  
2. El Col·legi Oficial de Logopedes té personalitat jurídica pròpia i plena capacitat per al compliment dels seus fins. En conseqüència, i d'acord amb la legalitat vigent, el Col·legi Oficial de Logopedes pot adquirir, vendre, alienar, posseir, reivindicar, permutar, gravar tota classe de béns i drets, celebrar contractes, obligar-se i exercitar accions i interposar recursos en totes les vies i jurisdiccions per al compliment dels seus fins.
  
3. Les seues competències i activitats no limitaran l'activitat sindical.
  
Article 2. Relacions amb l'administració
  
El Col·legi Oficial de Logopedes es relacionarà amb els òrgans de la Generalitat Valenciana a través de la Conselleria de Justícia i Administracions Públiques del Govern Valencià o d'aquell òrgan que per via reglamentària determine el Govern Valencià, en tot allò que es referisca als aspectes institucionals i, en tot el que afecta els continguts de la professió amb les conselleries de la Generalitat les competències de les quals tinguen relació amb la professió de logopeda, o qualssevol altra o altres que assumisquen les seues funcions.
  
Article 3. Àmbit territorial
  
L'àmbit territorial és el de la Comunitat Autònoma Valenciana. El Col·legi Oficial de Logopedes de la Comunitat Valenciana tindrà una seu central a València, i fixarà, amb caràcter provisional, el domicili al carrer Jordi Juan, número 21, 2, 5a, i sense perjuí que puguen funcionar delegacions en les altres províncies que integren la Comunitat.
  
Article 4. Fins. Són fins essencials i fonamentals del col·legi:
  
1. L'ordenació, en l'àmbit de la seua competència, i d'acord amb allò que han establit les lleis, de l'exercici de la professió de logopeda en totes les seues formes i especialitats, la representació exclusiva d'aquesta professió i la defensa dels interessos professionals dels col·legiats, tot açò sense perjuí de les competències de les administracions públiques per raó de la relació funcionarial, ni de les organitzacions sindicals i patronals en l'àmbit específic de les seues funcions.
  
2. Promoció, salvaguarda i observança dels principis deontològics i ètics de la professió de logopeda i de la seua dignitat i prestigi.
  
3. La proporció i foment del progrés de la logopèdia, del desenvolupament científic i tècnic de la professió, així com de la solidaritat professional i del servei de la professió a la societat.
  
4. La col·laboració amb els poders públics en la consecució dels drets individuals i col·lectius reconeguts per la Constitució i l'Estatut d'Autonomia.
  
El compliment de dits fins es desenvoluparà en l'àmbit estrictament professional, i quedaran excloses aquelles activitats que la Constitució i l'Estatut d'Autonomia atribueixen específicament als partits polítics, als sindicats i a altres associacions.
  
Article 5. Funcions
  
Per al compliment dels seus fins, el Col·legi Oficial de Logopedes exercirà les següents funcions:
  
1. Facilitar als seus col·legiats l'exercici de la professió.
  
2. Ostentar la representació i defensa de la professió i dels col·legiats davant els òrgans de l'administració autonòmica, institucions, tribunals o entitats i particulars amb la legitimació per a ser part en tots aquells litigis que afecten els interessos professionals, en defensa dels seus drets i honoraris produïts pels seus treballs, així com exercitar el dret de petició conforme a la llei.
  
3. Participar en els consells o organismes consultius de l'administració autonòmica en matèria de la seua competència professional, quan les normes reguladores ho permeten, així com estar representat en els òrgans de participació social existents.
  
4. Col·laborar amb les universitats en l'elaboració dels plans d'estudi, sense perjuí del principi d'autonomia universitària, i preparar la informació necessària per a facilitar l'accés a la vida professional dels nous col·legiats.
  
5. Estar representat en els consells socials de les universitats, quan siga designat per a això per l'òrgan competent.
  
6. Facilitar als tribunals de justícia la relació dels col·legiats que pogueren ser requerits per a intervindre com a perits en assumptes judicials.
  
7. Dur a terme totes les funcions que li siguen encomanades per l'administració, així com la col·laboració amb aquesta mitjançant la realització d'estudis, emissió d'informes, elaboració d'estadístiques i altres activitats relacionades amb els seus fins que li siguen sol·licitades o acorde formular per pròpia iniciativa.
  
8. Ordenar, en l'àmbit de la seua competència, i d'acord amb el que preveuen les lleis, l'activitat professional dels col·legiats, vetlar per l'ètica i dignitat professional i pel degut respecte als drets dels particulars, i exercir, si és el cas, la facultat disciplinària en l'orde professional i col·legial.
  
9. Establir barems d'honoraris que tindran caràcter merament orientatiu.
  
10. Realitzar els reconeixements de firma o el visat de projectes, informes, dictàmens, valoracions, peritatges i la resta de treballs realitzats pels logopedes en l'exercici de la seua professió, així com editar i distribuir impresos dels certificats oficials que per a aquesta funció aproven els òrgans de govern.
  
11. Intervindre, per la via de la conciliació o arbitratge, en les qüestions que, per motius professionals se susciten entre els col·legiats i, en general, procurar l'harmonia, col·laboració i solidaritat entre ells, impedint la competència deslleial en l'exercici de la professió.
  
12. Resoldre, per laude, a instància de les parts interessades, les discrepàncies que puguen sorgir sobre el compliment de les obligacions dimanants dels treballs realitzats pels col·legiats en l'exercici de la professió.
  
13. Impedir i, si és procedent, denunciar davant de l'administració, i fins i tot perseguir davant dels tribunals de justícia, tots els casos d'intrusisme professional que afecten els logopedes i l'exercici de la professió.
  
14. Mantindre un actiu i eficaç servei d'informació sobre els llocs de treball a desenvolupar per logopedes, a fi d'aconseguir una major eficàcia en el seu exercici professional.
  
15. Informar els projectes de llei i disposicions d'un altre rang que es referisquen a les condicions generals de l'exercici professional, inclosos la titulació requerida, incompatibilitats i honoraris.
  
16. Informar en els procediments judicials o administratius en què es discutisquen honoraris professionals.
  
17. Garantir una organització col·legial eficaç, promoure la descentralització territorial i el funcionament de seccions especialitzades, fomentar les activitats i serveis comuns d'interés col·legial i professional en els ordres formatiu, cultural, administratiu, assistencial i de previsió. A aquests efectes, podrà establir-se la col·laboració amb altres col·legis professionals i entitats legalment constituïdes.
  
18. Administrar l'economia col·legial, repartir equitativament les càrregues mitjançant la fixació de les necessàries quotes d'aportació, recaptar-les, custodiar-les i distribuir-les segons el pressupost i necessitats i portar una clara i rigorosa comptabilitat.
  
19. Organitzar cursos per a la formació professional dels logopedes.
  
20. Promoure les relacions entre els logopedes espanyols i d'altres comunitats i estats, així com exercir la representació de la professió, en l'àmbit de la Comunitat Autònoma Valenciana, tant a nivell espanyol com internacional, si bé, en aquest últim supòsit, dita representació s'articularà d'acord amb les normes i els estatuts del Consell General quan aquest existisca o amb la representació que, si és procedent, corresponga al col·legi de la Comunitat Valenciana, en el citat Consell General.
  
21. Complir i fer complir als col·legiats les lleis generals i especials i els estatuts professionals i reglaments de règim interior, així com les normes i acords adoptats pels òrgans de govern en matèries de la seua competència.
  
22. Totes les altres funcions que li siguen atribuïdes per les disposicions vigents i que beneficien els interessos professionals dels col·legiats o de la professió.
  
Capítol II
  
De l'adquisició, denegació i pèrdua
  
de la condició de col·legiat
  
Article 6. Membres del col·legi
  
El Col·legi Oficial de Logopedes agruparà els ciutadans espanyols i estrangers que acrediten, mitjançant les formes legalment establides, estar en possessió del títol universitari oficial de Diplomat en Logopèdia, obtingut de conformitat amb el que disposa el Reial Decret 1.419/1991, de 30 d'agost, o títol estranger equivalent verificat o degudament homologat.
  
Article 7. Obligatorietat de la col·legiació. La incorporació al Col·legi Oficial de Logopedes de la Comunitat Valenciana és obligatòria per a l'exercici de la professió de logopeda, sense perjuí del dret a la lliure sindicació.
  
Queden exceptuats de dita obligatorietat aquells professionals que exercisquen exclusivament al servei de les administracions públiques en l'àmbit de la Comunitat Valenciana.
  
Per a obtindre la col·legiació en la modalitat d'actiu, a més de demostrar estar en possessió de la titulació requerida en l'article anterior, s'haurà de sol·licitar a la Junta de Govern, ja siga directament o a través de la delegació, abonar la quota d'inscripció i la part proporcional de la quota anual ordinària, i acreditar estar d'alta en l'impost d'activitats econòmiques en l'epígraf corresponent.
  
Voluntàriament podran col·legiar-se com a no exercents les persones que compten amb la titulació anteriorment referida i que per una causa o una altra no exercisquen la professió de logopeda.
  
Article 8. Col·legiació
  
Les peticions de col·legiació es tramitaran de la forma següent:
  
1. Tota petició d'incorporació al col·legi haurà de formalitzar-se a la Secretaria del col·legi, mitjançant instància dirigida al degà.
  
Aquesta petició serà resolta per la Junta de Govern en el termini màxim de tres mesos des de la seua formulació o, si és procedent, des que siguen aportats per l'interessat els documents necessaris o es corregisquen els defectes de la petició.
  
Acabat aquest termini sense que s'haja resolt la sol·licitud d'incorporació al col·legi, es podrà entendre estimada aquesta en els termes establits en els articles 43 i 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Contra les resolucions denegatòries de les peticions d'incorporació, que hauran de comunicar-se al sol·licitant de forma degudament raonada, cap recurs de reposició davant de la Junta General, que haurà d'interposar-se en el terme d'un mes des de la data de comunicació de la denegació d'incorporació al Col·legi.
  
3. Contra la resolució del recurs de reposició, que posa fi a la via administrativa, podrà interposar-se recurs contenciós administratiu en la forma i els terminis establits per a aquesta jurisdicció.
  
Article 9. Denegacions
  
La col·legiació podrà ser denegada:
  
1. Quan els documents presentats siguen insuficients o oferisquen dubtes respecte a la seua autenticitat.
  
2. Quan el peticionari estiga sota condemna imposada pels tribunals de justícia que comporte annexa una pena accessòria d'inhabilitació per a l'exercici de la professió.
  
3. Quan haja estat suspés en l'exercici de la professió per un altre col·legi dels creats, atenent el que indica el capítol XI d'aquests estatuts, i no haja obtingut la corresponent rehabilitació.
  
Article 10. Baixes
  
Es perd la condició de col·legiat en qualsevol de les següents circumstàncies:
  
1. A petició pròpia, sol·licitada per correu certificat i dirigit al degà del col·legi; aquesta petició no eximirà de les obligacions que l'interessat haja contret amb el col·legi amb anterioritat a la seua sol·licitud.
  
2. Per pena d'inhabilitació per a l'exercici professional per sentència judicial ferma.
  
3. Per falta de pagament de la quota col·legial durant un any o d'altres aportacions establides pels òrgans de govern del col·legi, amb el requeriment previ del pagament per correu certificat, en què s'establirà una pròrroga de dos mesos.
  
4. Quan així s'acorde en virtut d'expedient disciplinari.
  
En tot cas, la pèrdua de la condició de col·legiat per les causes expressades en els apartats 2 i 3 d'aquest article hauran de ser comunicades per correu certificat a l'interessat, moment en què produirà efecte.
  
Les pèrdues de la condició de col·legiat hauran de ser informades als col·legiats a través de la Junta General següent a la data en què va produir efecte, i explicar a quina circumstància es deu tal fet.
  
Article 11. Reincorporació
  
El logopeda, que havent causat baixa en el Col·legi Oficial de Logopedes, desitge incorporar-se a aquest de nou haurà d'atindre's al que es disposa en els articles 6 i 8 d'aquests estatuts.
  
Quan el motiu de la baixa haja sigut el que disposa l'article 10.3 d'aquests estatuts, el sol·licitant haurà de satisfer el deute pendent més els interessos legals des de la data del lliurament d'aquella.
  
Quan el motiu de la baixa haja sigut el que disposa l'article 10.2 d'aquests estatuts, el sol·licitant haurà d'acreditar el compliment de la pena o sanció que va motivar la baixa col·legial.
  
Article 12. Membres d'honor
  
La Junta de Govern podrà atorgar el nomenament de membres d'honor del Col·legi Oficial de Logopedes a les persones que, pels seus mèrits científics, tècnics o professionals, qualsevol que siga la titulació acadèmica, hagen contribuït notòriament al desenvolupament de la Logopèdia o de la professió de logopeda.
  
El nomenament tindrà un estricte caràcter honorífic, sense perjuí en la participació en la vida col·legial i en els serveis del col·legi, d'acord amb el que estableix l'article 13 dels estatuts, amb excepció del que fa referència a la participació en els òrgans de govern col·legials.
  
Els membres de la Junta de Govern, mentre exercisquen el càrrec per al qual han sigut elegits, no poden presentar-se, ni ser proposats per a membres d'honor.
  
Capítol III
  
Dels drets i deures dels col·legiats
  
Article 13. Drets
  
Són drets dels col·legiats:
  
1. Exercir la professió de logopeda.
  
2. Ser assistit, assessorat i defés pel col·legi, d'acord amb els mitjans que aquest dispose i en les condicions que reglamentàriament es fixen, en totes les qüestions que se susciten amb motiu de l'exercici professional.
  
3. Presentar per a registre i visat documents relacionats amb el seu treball professional.
  
4. Ser representat per la Junta de Govern del col·legi, quan així ho sol·licite, en les reclamacions de qualsevol tipus dimanants de l'exercici professional.
  
5. Utilitzar els serveis i mitjans del col·legi en les condicions que reglamentàriament es fixen.
  
6. Participar, com a electors i com elegibles, en totes les eleccions que es convoquen en l'àmbit col·legial; intervindre de forma activa en la vida del col·legi; ser informat, informar i participar amb veu i vot en les juntes generals del col·legi.
  
7. Formar part de les comissions o seccions que s'establisquen.
  
8. Integrar-se en les institucions de previsió que s'establisquen, en les condicions que es fixen reglamentàriament.
  
9. Presentar a la Junta de Govern escrits amb peticions, queixes o suggeriments relatius a l'exercici professional o a la bona marxa del col·legi.
  
10. Rebre, amb regularitat, informació sobre l'activitat col·legial i d'interés professional mitjançant un butlletí informatiu i de circulars internes del col·legi.
  
11. Obtindre la convocatòria del referèndum sobre qualsevol qüestió, i la convocatòria i inclusió de punts en l'orde del dia d'un òrgan de govern col·legiat, en la forma que reglamentàriament s'establisca.
  
12. Examinar els arxius i registres que reflectisquen l'activitat col·legial de la forma que reglamentàriament s'establisca.
  
13. Expressar lliurement, sense censura prèvia i sota l'exclusiva responsabilitat, l'opinió sobre qualsevol aspecte professional o de l'activitat col·legial en el butlletí d'informació del col·legi.
  
14. Guardar el secret professional respecte a les dades i informació coneguts amb ocasió de l'exercici professional.
  
Article 14. Deures
  
Són deures dels col·legiats:
  
1. Exercir la professió èticament i, en particular, atenint-se a les normes deontològiques establides en els estatuts i les que puguen ser acordades pels òrgans de govern col·legials.
  
2. Complir les normes que regeixen la vida col·legial, així com els acords adoptats pels òrgans de govern del col·legi, sense perjuí dels recursos oportuns.
  
3. Presentar al col·legi declaracions professionals, contractes i la resta de documents que li siguen requerits, conforme a les disposicions estatutàries i reglamentàries.
  
4. Comunicar al col·legi, en un termini de 30 dies, els canvis de residència o domicili.
  
5. Abonar, quan siguen lliurades, les quotes i aportacions establides pels òrgans de govern del col·legi.
  
6. Participar activament en la vida col·legial, assistint a les juntes generals i a les comissions o seccions a què, per la seua especialitat, siga convocat.
  
7. Desenvolupar amb diligència i eficàcia els càrrecs per als quals haja sigut elegit, i complir els encàrrecs que els òrgans de govern puguen encomanar-li.
  
8. Respectar els drets professionals o col·legials d'altres col·legiats.
  
9. Cooperar amb la Junta General i amb la Junta de Govern, prestar declaració i facilitar informació en els assumptes d'interés col·legial en què puga ser requerit, sense perjuí del secret professional.
  
10. Posar en coneixement dels òrgans de govern del col·legi tots els fets que puguen aportar algun interés a la professió, tant particularment com col·lectivament considerats.
  
11. Estar en possessió del carnet d'identitat professional.
  
12. Guardar escrupolosament el secret professional.
  
Capítol IV
  
Els principis bàsics reguladors de l'exercici professional
  
Article 15. Funcions de la professió
  
1. Conforme al que preveu l'article 36 de la Constitució, la llei regularà l'exercici de la professió titulada del logopeda i les activitats per a l'exercici de les quals és obligatòria la incorporació al Col·legi Oficial de Logopedes.
  
2. Sense perjuí de l'anterior, així com de les atribucions professionals i normes de col·legiació que es continguen en les lleis reguladores d'altres professions, el Col·legi Oficial de Logopedes considera funcions que pot exercir el logopeda en l'activitat professional, la prevenció, diagnòstic, tractament i estudi científic dels trastorns de la comunicació humana (parla, veu, llenguatge, audició i comunicació) i els trastorns associatius; dins d'aquest context la comunicació engloba totes les funcions associades a la comprensió i expressió del llenguatge oral i escrit, així com als sistemes de comunicació no verbal.
  
Article 16. Modes de l'exercici de la professió
  
La professió de logopeda pot exercitar-se de forma liberal, ja siga individualment o associativament, en relació laboral amb qualsevol empresa pública o privada o mitjançant relació funcionarial.
  
En qualsevol cas, l'exercici de la professió es basa en el respecte a la independència del criteri professional sense límits il·legítims o arbitraris en el desenvolupament del treball i en el servei de la comunitat.
  
Article 17. Visat de treballs professionals
  
El col·legi establirà normes i requisits per a la realització i visat dels treballs professionals. Aquestes normes seran aprovades per la Junta General, a proposta de la Junta de Govern, i prèvia informació col·legial.
  
En tot cas, en els treballs professionals s'haurà de distingir amb absoluta claredat les conclusions que es presenten com a hipòtesi de les que es presenten com a derivades directament dels resultats del treball.
  
Així mateix, els treballs professionals hauran d'estar firmats pels seus autors, expressar el nombre de col·legiat i responsabilitzar-se del seu contingut i oportunitat.
  
Article 18. Registre de treballs professionals
  
En els possibles treballs que, pel seu caràcter confidencial, no siga possible tramitar reglamentàriament el seu registre i visat, es procedirà a això quan tal circumstància haja desaparegut.
  
Els col·legiats podran requerir, per causes justificades, que els documents presentats a registre o visat queden custodiats sota segell, que no podrà obrir-se fins que les referides circumstàncies hagen desaparegut.
  
Article 19. Publicitat
  
El logopeda evitarà tota forma de competència deslleial, atenint-se en la seua publicitat a les normes que establisquen els òrgans de govern del col·legi.
  
Capítol V
  
Dels òrgans de govern, les normes de constitució i
  
funcionament i les seues competències
  
Article 20. Òrgans de representació
  
Els òrgans de representació, desenvolupament normatiu, control, govern i administració del Col·legi Oficial de Logopedes són:
  
La Junta General.
  
La Junta de Govern.
  
Article 21. Junta General
  
La Junta General és l'òrgan de desenvolupament normatiu i de control de la gestió de la Junta de Govern. La Junta General, com a òrgan suprem del col·legi, està constituïda per tots els col·legiats amb igualtat de vot, i adoptarà els seus acords pel principi majoritari i en concordança amb els presents estatuts.
  
Les sessions de la Junta General, que podran ser de caràcter ordinari i extraordinari, es convocaran sempre amb una antelació mínima de 20 dies respecte a la data de la seua celebració, mitjançant comunicació escrita a tots els col·legiats; la convocatòria inclourà la data i l'hora de la reunió, així com l'ordre del dia i la informació complementària a què es refereix l'article 22 d'aquests estatuts.
  
Amb caràcter general, la Junta General, siga ordinària o extraordinària, quedarà vàlidament constituïda en primera convocatòria quan a l'hora fixada respecte d'això estiguen presents almenys el 25% dels col·legiats.
  
En cas de no aconseguir-se dit límit, la segona convocatòria quedarà fixada mitja hora més tard de la primera convocatòria, i quedarà vàlidament constituïda, qualsevol que siga el nombre de col·legiats assistents, i els acords són vinculants per a tots els col·legiats.
  
No obstant l'anterior, per a la modificació d'estatuts, s'exigirà un quòrum d'assistència del 50% com a mínim de col·legiats en actiu, i si no es reuneix aqueix quòrum, se celebrarà nova Junta Extraordinària, dins de les 24 hores següents a la primera convocatòria, i sense exigència de quòrum especial d'assistència.
  
Si la Junta General Extraordinària té per objecte la moció de censura contra la Junta de Govern en ple o contra algun dels seus membres, es requerirà un quòrum d'assistència com a mínim, de la meitat més un del cens de col·legiats en actiu.
  
La Junta de Govern, en l'apartat precs i preguntes, inclourà totes les que li siguen formulades pels col·legiats mitjançant petició escrita presentada, com a mínim, cinc dies abans de la data de la reunió.
  
Quan tinga lloc la discussió relativa als apartats 1, 2 i 3 de l'article 22, caldrà l'enviament previ d'informació el més detallada possible als col·legiats.
  
D'acord amb el que disposa l'article 6.3.c de la Llei 2/1974, de 13 de febrer, de Col·legis Professionals, queda expressament prohibit adoptar acords respecte a assumptes que no figuren en l'ordre del dia.
  
Article 22. Competència de la Junta General
  
1. Aprovació d'assumptes i adopció d'acords:
  
a) Aprovar la proposta d'estatuts així com les propostes de les modificacions d'aquests per a la seua elevació a la Conselleria de Justícia i Administracions Públiques de la Generalitat Valenciana.
  
Així mateix, aprovar els reglaments de règim interior, les modificacions d'aquests i les bases de creació i projectes d'estatuts d'institucions promogudes pel Col·legi Oficial de Logopedes.
  
b) Aprovar les normes generals que han de seguir-se en les matèries de competència col·legial, així com les normes d'honoraris mínims professionals i l'Estatut Professional del Logopeda.
  
c) Aprovar el compte general d'ingressos i despeses de l'any anterior, previ informe dels censors, elegits a l'efecte i segons es desenvolupa en els presents estatuts.
  
d) Aprovar els pressupostos ordinaris o extraordinaris, que hauran sigut enviats a cada col·legiat junt amb la convocatòria o, si no n'hi ha, exposats públicament almenys els 15 dies anteriors al dia corresponent a la Junta General.
  
e) Decidir sobre les propostes d'inversió de béns col·legials.
  
f) Prendre acord sobre la gestió de la Junta de Govern.
  
g) Prendre acords sobre els assumptes que per iniciativa de la Junta de Govern apareguen anunciats en l'ordre del dia.
  
h) Conéixer les reclamacions i recursos formulats pel col·legi i igualment els formulats contra el col·legi. Resoldre els recursos ordinaris que s'interposen davant de la Junta General.
  
i) Aprovar la constitució, fusió, funcionament i dissolució de delegats del col·legi.
  
j) Aprovar, modificar o revocar els acords de la Junta de Govern quant a la plantilla orgànica de personal.
  
k) Aprovar l'acta de la Junta General anterior.
  
l) Si no és aprovada per la majoria dels presents la gestió de la Junta de Govern globalment, aquesta haurà de convocar Junta General Extraordinària, en el termini de 30 dies hàbils per a la seua ratificació o no.
  
2. Promoure la dissolució del col·legi, o el canvi de la seua denominació, d'acord amb el que s'establisca en els presents estatuts.
  
3. Conéixer, discutir i, si és procedent, aprovar quantes propostes li siguen sotmeses i corresponguen a l'esfera de l'acció i dels interessos del col·legi, per iniciativa de la Junta de Govern o de qualsevol col·legiat.
  
En aquest últim cas, les propostes hauran de ser presentades amb la suficient antelació per a ser incloses en l'ordre del dia, com a punts específics d'aquest; quan aquestes propostes siguen presentades, almenys pel 10% dels col·legiats, serà obligada la seua inclusió en l'ordre del dia a excepció del cas referent a les delegacions, que es regiran pel que indica el capítol VI d'aquests estatuts.
  
4. Totes les altres atribucions que no hagen estat expressament conferides a la Junta de Govern.
  
Article 23. Participació i representació en la Junta General
  
Tots els col·legiats tenen el dret i el deure assistir a la Junta General amb veu i vot.
  
Una vegada la Junta General haja quedat favoritament constituïda, els seus acords seran vinculants per a tots els col·legiats.
  
Els col·legiats podran participar en la Junta General mitjançant representació. La representació s'haurà d'atorgar a un altre col·legiat de forma expressa, per a una sessió determinada, per mitjà d'un escrit dirigit al degà, en què s'expresse clarament el nom de qui ostente la representació.
  
Només seran vàlides les representacions que hagen sigut rebudes per la Secretaria abans d'iniciar-se la sessió de la Junta General.
  
En cap cas, un sol col·legiat podrà ostentar la representació simultània de més de 25 col·legiats.
  
Article 24. Funcionament de la Junta General
  
Les sessions de la Junta General estaran presidides pel degà, que estarà acompanyat pels membres de la Junta de Govern.
  
El degà serà el moderador o coordinador de les reunions, i concedirà o retirarà l'ús de la paraula i ordenarà els debats i votacions.
  
Actuarà com a secretari de la Junta el que ho siga de la Junta de Govern, qui estendrà acta de la reunió, amb el vistiplau del degà i l'aprovació posterior de la següent Junta General.
  
Els acords es prendran per majoria simple entre els vots emesos. No obstant això, els acords exigiran una majoria de dos terços dels vots emesos quan es tracte de l'aprovació de canvis en els actuals estatuts, quotes extraordinàries, moció de censura contra la Junta de Govern en ple o contra algun dels membres, i fusió, absorció, segregació i dissolució o canvi de denominació del col·legi.
  
Article 25. Règim de les sessions ordinàries
  
La Junta General es reunirà en sessió ordinària abans de l'últim dia del mes d'abril de cada any, per a tractar com a mínim, els temes següents:
  
1. Acta de la sessió anterior.
  
2. Balanç de l'exercici anterior i pressupost de l'exercici de l'any en curs.
  
3. Memòria de la gestió de la Junta de Govern al llarg de l'exercici anterior i línies generals de la gestió de l'any en curs.
  
4. Precs i preguntes.
  
Article 26. Règim de sessions extraordinàries
  
La Junta General es reunirà amb caràcter extraordinari:
  
1. Per iniciativa de la Junta de Govern.
  
2. A petició d'un nombre de col·legiats superior al 10%, que haurà d'incloure les qüestions a tractar.
  
3. Quan es presente una moció de censura contra la Junta de Govern en ple o contra algun dels seus membres, la petició haurà de ser subscrita almenys pel 20% dels col·legiats, i s'hauran d'expressar amb claredat les raons en què es fonamenta.
  
Article 27. Composició de la Junta de Govern
  
La Junta de Govern, que és l'òrgan executiu i representatiu del col·legi, estarà constituïda per un degà, un vicedegà, un secretari, un tresorer i almenys un vocal de cada delegació.
  
Els membres de la Junta de Govern seran elegits d'acord amb el procediment establit en el capítol VII d'aquests estatuts.
  
Article 28. De l'execució dels acords i llibres d'actes
  
1. Tant els acords de la Junta General com de la Junta de Govern seran immediatament executius, excepte acord motivat en contrari d'una o una altra, segons corresponga.
  
2. En el col·legi es portaran, obligatòriament, dos llibres d'actes on es transcriuran separadament les corresponents a la Junta General i a la Junta de Govern.
  
Dites actes hauran de ser firmades pel degà o per qui, en les seues funcions, haguera presidit la Junta, i pel secretari o qui hi haguera exercit funcions com a tal.
  
Els membres de la Junta de Govern seran responsables dels acords adoptats encara que no estigueren presents en la reunió en què s'adopten, excepte quan quede constància expressa del seu vot en contra.
  
Article 29. Competències
  
Són competències de la Junta de Govern:
  
1. Ostentar la representació del col·legi.
  
2. Executar els acords de la Junta General.
  
3. Complir i fer complir els estatuts i reglaments del col·legi, així com els seus acords.
  
4. Dirigir la gestió i administració del col·legi per al compliment dels seus fins.
  
5. Manifestar, en forma oficial i pública, l'opinió del col·legi en els assumptes d'interés professional.
  
6. Representar els interessos professionals davant dels poders públics, així com vetlar pel prestigi de la professió i la defensa dels seus drets.
  
7. Presentar estudis, informes i dictàmens quan li siguen requerits, assessorar d'aquesta forma als òrgans de l'estat i a qualssevol entitats públiques o privades. A aquests efectes, la Junta de Govern podrà designar comissions de treball, o designar els col·legiats que estime oportuns per a preparar tals estudis o informes.
  
8. Designar, quan procedisca legal o reglamentàriament, els representants del col·legi en els òrgans consultius de les distintes administracions públiques.
  
9. Acordar l'exercici d'accions i la interposició de recursos administratius i jurisdiccionals.
  
10. Sotmetre qualsevol assumpte d'interés general per al col·legi a la deliberació i acord de la Junta General.
  
11. Regular els procediments de col·legiació, baixa, pagament de quotes i altres aportacions, cobrament d'honoraris, tot això d'acord amb el que establix el capítol II d'aquests estatuts.
  
12. Regular i exercir les facultats disciplinàries que li corresponguen a la Junta de Govern, atenint-se al que estableix aquests estatuts.
  
13. Organitzar activitats i serveis de caràcter cultural, professional, assistencial i de previsió en benefici dels col·legiats.
  
14. Crear comissions obertes, per iniciativa pròpia o dels col·legiats, d'acord amb el que s'estableix en aquests estatuts.
  
15. Recaptar les quotes i aportacions establides, elaborar el pressupost anual, el balanç anual, executar el pressupost i organitzar i dirigir el funcionament dels serveis generals del col·legi.
  
16. Informar als col·legiats de les activitats i acords del col·legi i preparar la memòria anual de la seua gestió.
  
17. Nomenar i cessar el personal administratiu i de serveis del col·legi.
  
18. Confeccionar, periòdicament, un directori de col·legiats i difondre'l entre aquests i les altres persones jurídiques a què puga interessar.
  
19. Resoldre, quan així procedisca, els recursos extraordinaris de revisió contra actes o acords de la Junta de Govern del col·legi.
  
20. Dirimir els conflictes que puguen suscitar-se entre les delegacions del col·legi, i dur l'acord pres a la Junta General per a la resolució definitiva.
  
21. Acordar la convocatòria de sessions ordinàries i extraordinàries de la Junta General, d'acord amb el que estableixen els articles 24 i 25 d'aquests estatuts.
  
22. Convocar l'elecció de càrrecs per a la Junta de Govern, quan així procedisca, segons el que s'estableix en el capítol VII d'aquests estatuts.
  
23. Aprovar l'acta de la sessió anterior.
  
24. Adquirir o alienar qualsevol classe de béns del col·legi, segons el pressupost vigent i aprovat per la Junta General.
  
25. Delegar en cada delegat les competències que considere oportunes en el marc del que estableixen els apartats 10, 13, 15, 16 i 17 de l'article 29 d'aquests estatuts.
  
26. Acordar el nomenament d'un delegat provincial per a una delegació, d'acord amb el que s'estableix en el capítol VI dels presents estatuts.
  
Article 30. Sessions
  
La Junta de Govern es reunirà totes les vegades que siga convocada pel degà, a iniciativa pròpia o a petició d'un terç, almenys, dels seus components.
  
En tot cas, es reunirà, com a mínim, quatre vegades a l'any.
  
Les convocatòries es comunicaran amb una antelació no inferior a 15 dies, i hauran d'expressar l'ordre del dia, i no podran prendre's acords sobre matèries no hi incloses.
  
En primera convocatòria, la Junta de Govern quedarà vàlidament constituïda quan es troben presents dos terços dels seus membres; en segona convocatòria, qualsevol que siga el nombre d'assistents.
  
Entre ambdues convocatòries hauran de transcórrer almenys 30 minuts.
  
El secretari haurà d'estendre acta de les sessions, les quals hauran de ser aprovades per la Junta de Govern.
  
Els acords es prendran per majoria simple.
  
En cas d'empat, el vot del degà decidirà l'acord a prendre.
  
Les faltes d'assistència a les sessions de Junta de Govern se sancionaran d'acord amb el que disposa l'article 31 d'aquests estatuts.
  
Potestativament, la Junta de Govern podrà invitar a les seues sessions, en qualitat d'assessors sense vot, les persones l'assistència de les quals es considere convenient.
  
Article 31. Baixes
  
Es causa baixa en la Junta de Govern per:
  
1. Mort.
  
2. Expiració del termini per al qual fóra elegit.
  
3. Malaltia que incapacite per a l'exercici del càrrec.
  
4. Renúncia per força major.
  
5. Trasllat de residència fora de l'àmbit territorial del col·legi.
  
6. Aprovació per la Junta General d'una moció de censura contra la Junta de Govern per incompliment, abandó o desistiment greu de les labors inherents d'aquesta, així com per actuacions que donen lloc a un greu demèrit en la imatge de la professió.
  
7. Resolució ferma en expedient disciplinari.
  
8. Baixa com a col·legiat.
  
9. Tres faltes d'assistència consecutives no justificades o sis discontínues, igualment sense justificar, a les reunions de la Junta de Govern.
  
Quan es produïsquen les vacants de més de la meitat dels càrrecs de la Junta, s'actuarà segons el que disposa la Llei 2/1974, de 14 de febrer, de Col·legis Professionals.
  
Article 32. Atribucions del degà
  
Són atribucions del degà les següents:
  
1. Convocar, obrir i alçar les sessions ordinàries i extraordinàries de la Junta General i de la Junta de Govern, així com presidir-les i dirigir les deliberacions que s'hi produïsquen.
  
2. Convocar i presidir les eleccions de membres de la Junta de Govern.
  
3. Decidir, amb el seu vot de qualitat, els empats en les votacions.
  
4. Executar els acords que els òrgans col·legials adopten en les seues respectives esferes d'atribucions.
  
5. Adoptar, en cas d'extrema urgència, les resolucions necessàries, i retre compte immediat a l'òrgan corresponent per al seu acord, modificació o revocació en la primera sessió que se celebre.
  
6. Ostentar la representació del col·legi i dels seus òrgans deliberants i gestionar els seus assumptes davant autoritats i entitats públiques o privades, sense perjuí que, en casos concrets, puga també la Junta de Govern, en nom del col·legi, encomanar dites funcions a determinats col·legiats o comissions constituïdes a l'efecte.
  
7. Coordinar les actuacions dels membres de la Junta de Govern, sense perjuí de la competència i responsabilitat directa d'aquests en la seua gestió.
  
8. Visar tots els certificats que expedisca el secretari.
  
9. Autoritzar els lliuraments o ordres de pagament.
  
10. Legitimar amb la seua firma els llibres de comptabilitat i qualsevol altre de naturalesa oficial, sense perjuí de les legalitzacions establides per la llei.
  
11. Visar els informes i comunicacions que oficialment siguen dirigits pel col·legi a les autoritats i entitats públiques o privades.
  
12. Autoritzar l'ingrés o retirada de fons dels comptes corrents o d'estalvi del col·legi, i unir la seua firma a la del tresorer.
  
13. Per acord exprés de la Junta de Govern podrà atorgar poder a favor de procuradors en els tribunals i de lletrats en nom del col·legi per a la representació preceptiva o potestativa d'aquest davant qualsevol tribunal de justícia, de qualsevol grau o jurisdicció, en quantes accions, excepcions, recursos, inclòs el de cassació, i la resta d'actuacions que s'hagen de portar a terme davant d'aquests, en defensa tant del col·legi com de la professió.
  
Article 33. Atribucions del vicedegà
  
El vicedegà substituirà el degà en els casos d'absència, vacant o malaltia i exercirà totes aquelles funcions que li encomane la Junta de Govern o el delegue el degà, previ coneixement per la Junta de Govern de la referida delegació.
  
Vacants els llocs de degà i vicedegà, exercirà les funcions d'aquell el membre de la Junta de Govern que siga elegit pels altres components d'aquesta, qui haurà de donar compte de la nova situació a la Junta General extraordinària convocada a l'efecte i convocar immediatament eleccions per a cobrir els càrrecs vacants.
  
Article 34. Atribucions del secretari
  
Corresponen al secretari les atribucions següents:
  
1. Redactar i donar fe de les actes de les eleccions de membres de la Junta de Govern.
  
2. Redactar i donar fe de les actes de les sessions ordinàries i extraordinàries de la Junta General i de la Junta de Govern.
  
3. Custodiar la documentació del col·legi i els expedients dels col·legiats.
  
4. Expedir els certificats d'ofici o a instància de part interessada, amb el vistiplau del degà.
  
5. Expedir i tramitar comunicacions i documents, i en retre compte a la Junta de Govern i a l'òrgan competent a què corresponga.
  
6. Exercir la direcció del personal administratiu i de serveis necessari per a la realització de les funcions col·legials, així com organitzar materialment els serveis administratius, la disposició de locals i material necessaris per al seu funcionament.
  
7. Portar el llibre-registre dels visats de treballs professionals, denegar el requisit quan trobe en aquests defectes formals contraris a la dignitat professional o a les disposicions vigents en matèria d'atribucions i competència professionals.
  
8. Redactar la memòria de gestió anual per a l'aprovació en la Junta General.
  
9. Un membre de la Junta de Govern elegit per aquesta substituirà el secretari en els casos d'absència vacant o malaltia i exercirà totes aquelles funcions que li encomane la Junta de Govern, i aquesta última retrà compte de la nova situació a la Junta General extraordinària convocada a l'efecte i convocarà immediatament eleccions per a cobrir el lloc vacant.
  
Article 35. Atribucions del tresorer
  
Al tresorer, li són assignades les atribucions següents:
  
1. Recaptar i custodiar els fons pertanyents al col·legi, i serà responsable d'aquests.
  
2. Firmar rebuts, rebre cobraments i realitzar pagaments ordenats pel degà.
  
3. Donar Compte a la Junta de Govern dels col·legiats que no estan al corrent de pagament, perquè els reclame les quantitats degudes o s'aprove la tramitació de la baixa, d'acord amb el que estableix l'article 10 d'aquests estatuts.
  
4. Redactar l'avantprojecte de pressupost del col·legi a presentar per la Junta de Govern a l'aprovació de la Junta General.
  
5. Fer el balanç del pressupost de l'exercici anterior a presentar per la Junta de Govern a l'aprovació de la Junta General.
  
6. Proposar a la Junta de Govern els projectes d'habilitació de crèdits i suplements, increments o disminucions d'ingressos, quan calga.
  
7. Portar els llibres de comptabilitat corresponents.
  
8. Verificar els arquejos que la Junta de Govern estime necessaris.
  
9. Per exprés acord de la Junta de Govern, obrir comptes corrents o d'estalvi, conjuntament amb el degà i un altre membre de la Junta de Govern, designat a l'efecte, a nom del col·legi, i retirar els seus fons mitjançant la firma de dos de les tres persones autoritzades.
  
10. Portar inventari minuciós dels béns del col·legi, de què serà el seu administrador.
  
11. Vacant el lloc de tresorer, exercirà les funcions d'aquest el membre de la Junta de Govern elegit a l'efecte, i aquesta última haurà de donar compte de la nova situació a la Junta General extraordinària convocada a l'efecte i també haurà de convocar immediatament eleccions per a cobrir el lloc vacant.
  
Article 36. Atribucions dels vocals
  
Seran atribucions dels vocals les següents:
  
1. Exercir totes les comeses que els siguen confiades per la Junta General, la Junta de Govern o pel degà, previ coneixement de la Junta de Govern, així com desenvolupar i presidir les comissions creades amb l'autorització de la Junta de Govern del col·legi i d'acord amb el que establixen els articles 29 i 32 dels presents estatuts.
  
2. Col·laborar amb els titulars de la resta de càrrecs de la Junta de Govern i substituir-los en les absències, vacants o malaltia, d'acord amb el que establixen els articles 33, 34 i 35 dels presents estatuts.
  
Capítol VI
  
De l'organització territorial del col·legi
  
Article 37. Delegacions
  
El Col·legi Oficial de Logopedes podrà tindre delegacions. L'àmbit geogràfic mínim de cada delegació serà el de la corresponent província integrant de la comunitat autònoma.
  
Quan en una província, de les integrants de la comunitat autònoma, el nombre de col·legiats supere la xifra de tres-cents (300), aquests podran constituir-se en delegació, prèvia petició a la Junta de Govern de l'inici del tràmit que seguidament s'especifica per, almenys, el 20% dels col·legiats al corrent de pagament de dita província.
  
Una vegada la petició haja sigut cursada per correu certificat, la Junta de Govern disposarà d'un termini de fins a 60 dies per a convocar els col·legiats de la província de què va sorgir la petició.
  
La convocatòria es cursarà amb una antelació mínima de 15 dies respecte a la data de la seua celebració mitjançant comunicació escrita, en què conste la data i l'hora de la reunió, així com l'ordre del dia d'aquesta i la informació complementària que es necessite.
  
Dita reunió s'haurà de celebrar en la capital de la província corresponent i haurà d'assistir-hi el degà i el secretari de la Junta de Govern.
  
En l'ordre del dia haurà de figurar l'elecció del delegat.
  
Els col·legiats residents en la resta de províncies integrants de la comunitat autònoma, en què no es done el supòsit anterior, es relacionaran directament amb el col·legi a través de la Junta de Govern.
  
Article 38. Règim intern de la delegació
  
Cada delegació establirà la seu per acord majoritari dels col·legiats que la formen, i disposarà, dins de les possibilitats pressupostàries, del local i personal necessaris per a l'exercici de les competències.
  
No obstant això, es requerirà l'aprovació de la Junta de Govern del Col·legi per a la contractació de personal i per a tots els actes que excedisquen de l'administració ordinària dels recursos atribuïts en pressupost a la delegació.
  
Cada delegació es regirà pel seu reglament, que requerirà, per a l'entrada en vigor, l'aprovació de la Junta General.
  
Article 39. Delegat
  
El delegat serà elegit cada dos anys per la Junta de Col·legiats de la delegació.
  
L'elecció serà per majoria simple. El procés electoral serà el disposat en el capítol VII d'aquests estatuts.
  
Són atribucions del delegat les següents:
  
1. Redactar i donar fe de les actes de les sessions de la Junta de la Delegació.
  
2. Custodiar la documentació del col·legi que està depositada en la delegació.
  
3. Organitzar activitats i serveis formatius, culturals, assistencials i, en general, quants puguen interessar a la formació permanent dels col·legiats.
  
4. Tenir cura, en el mateix àmbit, de la projecció pública de la professió, i procurar l'harmonia i col·laboració entre els col·legiats adscrits a la delegació i evitar la seua competència deslleial.
  
5. Tenir cura, en l'àmbit territorial, de les condicions de l'exercici professional i, en particular, evitar l'intrusisme, i proposar, si és procedent, a la Junta de Govern del col·legi les mesures a adoptar.
  
6. Col·laborar amb altres entitats públiques i privades que mantinguen activitats o serveis d'interés per a l'activitat professional del logopeda.
  
7. Les que la Junta de Govern considere oportú delegar-li, d'acord amb el que disposa l'article 29 d'aquests estatuts.
  
8. Informar i donar compte a la Junta de Govern de la seua gestió.
  
Article 40. Delegat provisional
  
Quan el delegat dimitisca o cesse per malaltia, incapacitat o mort o, segons el que disposa l'article 41 dels presents estatuts, la Junta de Govern nomenarà un delegat provisional, i li atribuirà les facultats econòmiques i administratives que procedisquen, segons el que disposa l'article 39 d'aquests estatuts, la qual cosa haurà de ser comunicat per escrit a tots els col·legiats del Col·legi Oficial de Logopedes.
  
El delegat provisional es farà càrrec de la gestió de la delegació fins que la Junta de Govern convoque noves eleccions en el termini màxim de dos mesos.
  
Article 41. Cessament del delegat per la Junta de Govern
  
Quan el delegat d'una delegació no exercisca les competències que tinga conferides o realitze actes contraris a aquests estatuts i la resta de normes col·legials, la Junta de Govern podrà disposar el seu cessament.
  
Dit cessament haurà de ser comunicat a tots els col·legiats del Col·legi Oficial de Logopedes, i haurà de ser inclòs en l'ordre del dia de la següent Junta General, segons el que disposa l'article 22 d'aquests estatuts.
  
Article 42. Trasllats
  
Quan un col·legiat trasllade la seua residència, causarà baixa en la delegació a què pertanga i alta en què li corresponga pel trasllat.
  
El canvi de delegació no exigirà el pagament de cap quota especial. Si el trasllat es produeix en el primer semestre de l'any, la delegació d'origen entregarà a la delegació cap a la qual es produïsca el trasllat la meitat de la quota anual del col·legiat. Si el trasllat es produeix en el segon semestre de l'any, la delegació d'origen retindrà el total de la quota, i el col·legiat gaudirà de tots els seus drets en la nova delegació.
  
Capítol VII
  
De la participació dels col·legiats en la
  
Junta de Govern i del règim electoral
  
Article 43. Periodicitat de les eleccions de Junta de Govern.
  
Cada quatre anys la Junta de Govern celebrarà eleccions ordinàries, en què es cobriran tots els càrrecs d'aquesta.
  
La convocatòria d'eleccions ordinàries o extraordinàries es farà amb dos mesos, almenys, d'antelació a la data d'aquestes, preveurà la fórmula de desempat, especificarà la duració dels mandats i contindrà un detallat calendari de tot el procés electoral.
  
Article 44. Membres electors, elegibles i tipus d'elecció
  
Tots els col·legiats que, en el dia de la convocatòria electoral, no es troben sancionats amb suspensió dels seus drets col·legials, tenen dret a actuar com a electors i com a elegibles en l'elecció democràtica de membres de la Junta de Govern i de delegat.
  
Els membres de la Junta de Govern seran elegits per tots els col·legiats a través de sufragi universal lliure, directe i secret, i s'atribuirà un vot igual a cada col·legiat, sense que s'admeta el vot delegat.
  
Article 45. Proclamació de candidatures
  
La Junta de Govern proclamarà les candidatures presentades fins a trenta dies abans de la celebració de les eleccions. Aquestes candidatures seran comunicades per escrit a tots els col·legiats amb una antelació mínima de 15 dies a la data de la votació.
  
Article 46. Llistat d'electors
  
Amb una antelació com a mínim de 30 dies, i durant 15 dies respecte a la data de celebració de les eleccions, la Junta de Govern exposarà el llistat d'electors a la Secretaria del Col·legi Oficial de Logopedes, així com en les seues delegacions.
  
Els col·legiats que desitgen reclamar sobre el citat llistat disposaran de 72 hores després d'haver transcorregut el termini d'exposició. Les reclamacions es formularan per escrit dirigit al degà de la Junta de Govern; aquesta resoldrà en un termini no superior a 72 hores.
  
Contra la resolució denegatòria podrà interposar-se recurs de reposició davant de la Junta de Govern, previ al recurs contenciós administratiu en la forma i els terminis establits per aquesta jurisdicció.
  
Article 47. Meses electorals
  
Cinc dies abans de la votació es constituiran les meses electorals en les delegacions, i la mesa electoral central a la seu de la Junta de Govern. Dites meses estaran formades per un president, dos vocals i un secretari, tots ells nomenats per la Junta de Govern, i que no es presenten com a candidats.
  
Les meses electorals es constituiran en els locals i hores que a l'efecte s'anuncien, i disposaran d'unes urnes precintades i de llistes de votants.
  
Article 48. Interventors
  
Amb 48 hores d'antelació a la votació, els candidats a degà de les candidatures completes i els candidats individuals, ja siga per a càrrec de la Junta de Govern o delegat, podran comunicar a la Junta de Govern la designació d'interventors per a les meses electorals, dos per candidatura completa i un per candidatura individual.
  
Aquests interventors podran assistir a tot el procés de votació i escrutini, formular les reclamacions que estimen convenients, que seran resoltes pel president de la mesa i arreplegades en l'acta d'escrutini.
  
Article 49. Votació
  
Els col·legiats hauran de votar en la mesa electoral corresponent a l'òrgan territorial del col·legi en què estiguen donats d'alta i utilitzar, en tot cas, només una papereta, en què haurà de figurar el càrrec i la persona elegida per a aquest, i podrà fer-ho en qualssevol de les següents formes:
  
1. Entregant la papereta al president de la mesa, prèvia identificació del col·legiat, perquè aquell, en la seua presència, la deposite en l'urna. En aquest cas, el secretari de la mesa indicarà en la llista de col·legiats aquells que vagen depositant el seu vot.
  
Serà responsabilitat del secretari l'enviament per correu urgent de les llistes de votants i l'acta de la votació de la mesa electoral corresponent al secretari de la mesa electoral central, dins del termini de 24 hores a l'acabament de la votació.
  
2. Per correu certificat, enviada al president de la mesa electoral corresponent la papereta, en sobre tancat, inclòs dins d'un altre, en el qual figure fotocòpia del document nacional d'identitat, també tancat, en què conste clarament el remitent.
  
Aquests dos sobres portaran la firma del col·legiat creuant la solapa. Els vots per correu s'enviaran al president de la mesa electoral corresponent, i hauran de ser arreplegats per la mesa electoral amb anterioritat a l'hora fixada per al tancament de la votació.
  
Article 50. Escrutini
  
Acabada la votació, es realitzarà l'escrutini provisional dels vots emesos segons el procediment expressat en l'apartat 1 de l'article 49 d'aquests estatuts. Aquest escrutini serà públic, el secretari de la mesa electoral n'estendrà acta, en què consten els vots obtinguts per cadascun dels candidats, així com els vots nuls i els emesos en blanc.
  
Les meses de les diverses delegacions remetran les actes de l'escrutini provisional, llista de votants, així com els vots per correu en sobre tancat, a la mesa electoral central, la qual procedirà a celebrar la sessió d'escrutini definitiu en un termini no superior a les quaranta-vuit hores, a comptar des de l'hora de finalitzada la votació.
  
Durant aquesta sessió d'escrutini es procedirà a comprovar que els vots enviats per correu certificat corresponen als col·legiats amb dret a vot i que no l'han exercit personalment. En aquest cas, una vegada que el secretari de la mesa haja marcat en la llista de col·legiats aquells que voten per correu, el president procedirà a obrir els sobres, introduint les paperetes en una urna precintada i preparada exclusivament a l'efecte.
  
Quan un sobre incloga més d'una papereta no s'introduirà cap en l'urna, i es computarà el vot com a nul. A continuació, es procedirà a realitzar l'escrutini definitiu, que serà públic, i el secretari de la mesa n'estendrà acta, en què consten els vots totals emesos, els vots obtinguts per cadascun dels candidats, els vots nuls i els vots en blanc.
  
El sistema d'escrutini serà el següent:
  
a) Es comptabilitzaran els vots obtinguts per les candidatures completes, i s'assignarà un vot a cadascun dels que hi figuren.
  
b) Els vots de les candidatures no completes o modificades se sumaran als anteriors.
  
c) El candidat elegit serà aquell que obtinga més vots dins del càrrec a què es presente.
  
En cas d'empat entre dos candidats, serà proclamat aquell que resulte ser col·legiat de major antiguitat.
  
Es considerarà nul·la la papereta que assigne un càrrec determinat a un candidat que no s'hi presente.
  
Article 51. Proclamació de resultats
  
Rebudes per la Junta de Govern les actes de la votació i les llistes de votants de totes les meses electorals, aquella resoldrà, amb caràcter definitiu, sobre les reclamacions dels interventors, si n'hi ha, i si no aprecia cap defecte de fons o forma que puga invalidar la votació, proclamarà el resultat de l'elecció, i ho comunicarà, en el termini de 48 hores, als col·legiats, mitjançant l'exposició al públic a la Secretaria del col·legi i en cada una de les delegacions.
  
Article 52. Reclamacions
  
Una vegada publicats els resultats de la votació, s'obrirà un termini de cinc dies per a possibles reclamacions. Acabat aquest termini, la Junta de Govern analitzarà les reclamacions, si n'hi ha, i resoldrà sobre aquestes, i si considera que no és procedent anul·lar les eleccions, proclamarà definitivament elegida com a Junta de Govern del Col·legi Oficial de Logopedes, o com a delegat d'una delegació, a la que resulte, o al que resulte d'acord amb el sistema d'escrutini emprat.
  
En el cas que la Junta de Govern, a la vista de les impugnacions presentades, decidisca anul·lar l'elecció, ho comunicarà a la Conselleria de Presidència de la Generalitat Valenciana i establirà un nou termini per a convocar noves eleccions abans dels dos mesos posteriors a la data d'anul·lació de l'elecció, pel mateix procediment assenyalat.
  
Article 53. Presa de possessió
  
En el termini màxim de deu dies de la proclamació, es constituirà la Junta elegida, i prendrà possessió dels seus càrrecs els membres electes o, si és procedent, el delegat de la delegació, i es dirigirà comunicació en aquest sentit a la Conselleria de Justícia i Administracions Públiques i a tots els col·legiats.
  
Article 54. Recursos
  
Contra les resolucions definitives de la Junta de Govern sobretot el procés electoral, cabran per a qualsevol col·legiat els recursos previstos en les lleis, el de reposició davant de la Junta de Govern i, posteriorment, el contenciós administratiu.
  
Capítol VIII
  
Del règim econòmic i administratiu
  
Article 55. Capacitat jurídica en l'àmbit econòmic i patrimonial
  
El Col·legi Oficial de Logopedes té plena capacitat jurídica en l'àmbit econòmic i patrimonial.
  
El Col·legi Oficial de Logopedes haurà de comptar amb els recursos necessaris per a atendre degudament els fins i les funcions encomanats i les sol·licituds de servei dels seus membres, i aquests queden obligats a contribuir al sosteniment de les despeses corresponents en la forma reglamentària.
  
El patrimoni del col·legi és únic, encara que l'ús dels seus béns puga estar adscrit a les delegacions.
  
Article 56. Recursos econòmics del col·legi
  
El Col·legi Oficial de Logopedes obtindrà els seus recursos econòmics a través de:
  
1. Contribucions obligatòries dels col·legiats d'acord amb principis de generalitat i ús de serveis col·legials.
  
Aquestes són:
  
a) Les quotes d'incorporació i reincorporació.
  
b) La quota anual ordinària, igual per a tots els col·legiats.
  
c) Les quotes extraordinàries aprovades per la Junta General.
  
d) Les derivades dels honoraris produïts pel treball professional, d'acord amb el que s'establisca reglamentàriament.
  
e) Els recàrrecs per emissió de visat i per mora en el pagament de qualsevol concepte d'acord amb el que s'establisca reglamentàriament.
  
2. Altres fonts d'ingrés són:
  
a) Les procedents dels béns i drets del patrimoni col·legial i de les seues publicacions.
  
b) Les subvencions, donacions, etc., que siguen concedides al col·legi per les administracions públiques, entitats públiques o privades, col·legiats o altres persones jurídiques o físiques.
  
c) Els drets per estudis, informes i dictàmens que emeta la Junta de Govern o les comissions en què aquella haja delegat la seua realització.
  
d) Els drets per utilització dels serveis que la Junta de Govern haja establit.
  
Les recaptacions dels recursos econòmics són competència de la Junta de Govern, sense perjuí de les facultats que per exprés acord puga delegar.
  
Article 57. Quotes
  
Tot canvi de quotes serà reflectit clarament en el pressupost de l'any i requerirà l'aprovació de la Junta General.
  
Article 58. Pressupost general
  
El pressupost general del Col·legi Oficial de Logopedes serà elaborat per la Junta de Govern, d'acord amb els principis d'eficàcia, equitat i economia, i inclourà la totalitat d'ingressos i de despeses, coincidint amb l'any natural. Haurà d'incloure detalladament els pressupostos d'ingressos i despeses de cada delegació. Previ informe anticipat als col·legiats, serà sotmés a l'aprovació per la Junta General, d'acord amb el que exposa l'article 22 dels presents estatuts.
  
En tant no s'aprove el pressupost, quedarà prorrogat l'aprovat per a l'any anterior, a raó d'1/12 per mes.
  
Article 59. Despeses
  
Les despeses del col·legi són només els pressupostats, sense que puga efectuar-se cap pagament no previst en el pressupost aprovat, excepte en casos justificats, que hauran de ser aprovats per la Junta de Govern i posteriorment per la Junta General.
  
Article 60. Censors
  
En el col·legi hi haurà anualment dos censors, que tindran a la seua disposició, des de 15 dies abans que tinga lloc la Junta General i per a la comprovació de comptes, les de l'exercici liquidat, els justificants d'ingressos i despeses, ordres de pagament corresponents i, si és procedent, els acords determinants d'aquests.
  
Davant d'ells seran presentades pels col·legiats, fins a set dies anteriors a la data de la Junta General, les reclamacions per presumptes irregularitats en els citats comptes. Els censors informaran per escrit a la Junta General sobre l'estimació o desestimació d'aquestes reclamacions. Els censors es designaran de mode automàtic, tenint en compte el conjunt dels col·legiats.
  
Aquesta llista, feta pública prèviament pel col·legi respectiu, es dividirà en dues meitats, i de cada una d'elles el primer col·legiat serà censor titular, i el segon, suplent. Haver actuat com a censor fa córrer torn en les llistes.
  
El càrrec de censor és incompatible amb el de membre de la Junta de Govern.
  
Article 61. Liquidació de béns
  
La dissolució del Col·legi Oficial de Logopedes no podrà efectuar-se més que per cessament dels seus fins, previ acord de la Junta General i segons el procediment reglamentari que s'estableix en aquests estatuts.
  
En cas de dissolució del Col·legi Oficial de Logopedes, la Junta de Govern actuarà com a comissió liquidadora, sotmetrà a la Junta General propostes de destinació i dels béns sobrants, una vegada liquidades les obligacions pendents, i adjudicarà dits béns a qualsevol entitat no lucrativa que complisca funcions relacionades amb la logopèdia i d'interés social.
  
Article 62. Personal administratiu i subaltern
  
El col·legi comptarà amb el personal d'oficina i subaltern necessaris, les remuneracions del qual figuraran en el capítol de despeses dels corresponents pressupostos.
  
Capítol IX
  
El règim disciplinari
  
Article 63. Règim disciplinari
  
Els col·legiats que infringiren els deures professionals o incompliren les normes col·legials poden ser objecte d'un expedient disciplinari que determine la responsabilitat i, si és procedent, la sanció que corresponga.
  
El col·legi exercirà la potestat sancionadora a través de la Junta de Govern, prèvia tramitació del corresponent expedient disciplinari.
  
Article 64. Faltes molt greus
  
Són faltes molt greus:
  
a) Els actes i omissions que constituïsquen ofensa greu a la dignitat de la professió o a les regles ètiques que la governen.
  
b) L'atemptat contra la dignitat o honor de les persones que constitueixen la Junta de Govern, quan actuen en l'exercici de les seues funcions, i contra els altres companys amb ocasió de l'exercici professional.
  
c) L'embriaguesa o toxicomania habitual que afecte greument l'exercici de la professió.
  
d) La reiteració en falta greu.
  
e) L'instrusisme professional i el seu encobriment.
  
f) La comesa d'infraccions que pel seu nombre o gravetat resulten moralment incompatibles amb l'exercici de la Logopèdia.
  
g) La falta de pagament de la quota col·legial durant un any o d'altres aportacions establides pels òrgans de govern del col·legi, previ requeriment del pagament per correu certificat, en què s'establirà una pròrroga de dos mesos.
  
Article 65. Faltes greus
  
Són faltes greus:
  
a) L'incompliment greu de les normes estatutàries o dels acords adoptats pel Consell General o pel col·legi, llevat que constituïsca falta de superior entitat.
  
b) La falta de respecte, per acció o omissió, als components de la Junta de Govern, quan actuen en l'exercici de les seues funcions.
  
c) Els actes de desconsideració manifesta cap als companys en l'exercici de l'activitat professional.
  
d) La competència deslleial, especialment en la percepció d'honoraris, contravenint l'expressament previst en les normes d'orientació que els regulen.
  
e) La comesa de tres faltes lleus en el període de 12 mesos.
  
Article 66. Faltes lleus
  
Són faltes lleus:
  
a) La falta de respecte als membres de la Junta de Govern en l'exercici de les seues funcions, quan no constituïsca falta molt greu o greu.
  
b) La negligència en el compliment de normes estatutàries.
  
c) Les infraccions lleus dels deures que la professió imposa.
  
d) Els actes enumerats en l'article anterior, quan no tingueren entitat suficient per a ser considerats com a falta greu.
  
Article 67. Sancions
  
Les infraccions disciplinàries seran corregides amb les següents sancions:
  
1. Per falta lleu:
  
a) Amonestació o reprensió verbal o escrita.
  
2. Per falta greu:
  
a) Inhabilitació per a ocupar càrrecs en el govern del col·legi per un període d'entre un i tres anys.
  
b) Suspensió de la condició de col·legiat per un període màxim de fins a sis mesos.
  
3. Per falta molt greu:
  
a) Inhabilitació per a ocupar càrrecs en el govern del col·legi per un període d'entre tres i 10 anys.
  
b) Suspensió de la condició de col·legiat per un període d'entre sis mesos i fins a un màxim de tres anys.
  
c) Expulsió del col·legi.
  
Article 68. Procediment disciplinari
  
1. Les faltes lleus seran sancionades per la Junta de Govern, i en el seu nom, pel degà del col·legi, després de l'audiència o descàrrec de l'inculpat.
  
2. Les faltes greus i molt greus seran sancionades per la Junta de Govern després de l'obertura de l'expedient disciplinari.
  
3. Coneguts els fets, la Junta informarà l'autor en el termini de 10 dies, i se li concedirà un termini de cinc dies perquè puga presentar un plec de descàrrecs.
  
A la vista de la contestació, la Junta ha d'adoptar, en el termini de 10 dies, alguna de les següents decisions:
  
a) Arxivar les actuacions.
  
b) Qualificar els fets com a constitutius d'una falta lleu i aplicar-li la sanció corresponent, segons criteri majoritari.
  
c) Qualificar la infracció com a greu o molt greu i formalitzar l'obertura de l'expedient disciplinari, designant un instructor que es nomenarà per sorteig d'entre cinc col·legiats lliurement designats per la Junta.
  
Dins dels cinc dies següents a la seua designació, l'instructor comunicarà el nomenament al col·legiat i els càrrecs que se li imputen, a fi que puga manifestar el que siga d'interés en un termini màxim de 10 dies.
  
L'instructor podrà emprar fins a un termini màxim de 30 dies des que transcorre el termini de 10 antecedent per a reunir les proves que necessite, qualificar els fets i proposar a la Junta l'aplicació de la sanció corresponent.
  
Una vegada rebuda la proposta de resolució de l'expedient, aquest fet ha de ser immediatament comunicat a l'interessat i oferir-li un nou termini de tres dies perquè faça les últimes al·legacions, i transcorregut dit termini, la Junta haurà de resoldre motivadament respecte la resolució i proposta de sanció, notificar-ho al col·legiat dins del termini de 15 dies, i informar-lo sobre els recursos legals possibles.
  
Els termini de l'expedient poden ser justificadament ampliats segons decisió inapel·lable de l'instructor.
  
Capítol X
  
Del règim jurídic dels actes col·legials
  
Article 69. Règim jurídic dels actes col·legials
  
Els acords i normes col·legials hauran de ser publicats, bé mitjançant la inserció en el butlletí oficial del col·legi o, si és procedent, mitjançant circular, de forma que puguen ser coneguts per tots els col·legiats.
  
Així mateix, la Junta de Govern haurà de notificar aquells actes que afecten drets i interessos dels destinataris de dits acords.
  
Els actes emanats dels òrgans del col·legi, en quant estiguen subjectes al dret administratiu, una vegada esgotats els recursos corporatius, es podran recórrer directament davant de la jurisdicció contenciosa administrativa, d'acord amb el que disposa la legislació estatal que regula les bases del Règim Jurídic de les Administracions Públiques i del Procediment Administratiu Comú.
  
La legitimació activa dels recursos corporatius i contenciosos administratius serà regulada pel que disposa la Llei d'aquesta jurisdicció, i en tot cas estarà també legitimada la Generalitat Valenciana.
  
Article 70. Tipus de recursos
  
El recurs corporatiu contra els actes de la Junta de Govern a què es refereix l'article anterior és el de reposició.
  
Contra els actes de la Junta General, que esgoten la via administrativa, cap recurs contenciós administratiu, conforme a les disposicions legals vigents.
  
Amb caràcter extraordinari cap el recurs de revisió, que es tramitarà d'acord amb les disposicions de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 71. Nul·litat dels actes dels òrgans col·legials. Són nuls de ple dret els actes dels òrgans col·legials en què es donen algun dels següents supòsits:
  
1. Els que lesionen el contingut essencial dels drets i llibertats susceptibles d'empara constitucional.
  
2. Els dictats per òrgan manifestament incompetent per raó de la matèria o del territori.
  
3. Els que tinguen un contingut impossible.
  
4. Els que siguen constitutius d'infracció penal o es dicten com a conseqüència d'aquesta.
  
5. Els dictats prescindint totalment o absolutament del procediment legal establit o de les normes que contenen les regles essencials per a la formació de la voluntat dels òrgans col·legiats.
  
6. Els actes expressos o presumptes contraris a l'ordenament jurídic, pels quals s'adquireixen facultats o drets quan es manque dels requisits essencials per a la seua adquisició.
  
7. Qualsevol altre que s'establisca expressament en una disposició de rang legal.
  
També seran nul·les de ple dret les disposicions col·legials que vulneren la Constitució, les lleis o altres disposicions administratives de rang superior, les que regulen matèries reservades a la llei i les que establisquen la retroactivitat de disposicions sancionadores no favorables o restrictives de drets individuals.
  
Són anul·lables els actes que incórreguen en qualsevol infracció de l'ordenament jurídic, fins i tot, la desviació del poder.
  
Article 72. Suspensió dels actes dels òrgans col·legials. Sense perjuí de les atribucions que la legislació atorga als òrgans judicials en matèria de suspensió d'actes de les corporacions professionals, siga o no a petició de qualsevol col·legiat, estan obligats a suspendre els actes propis o d'òrgan inferior, que consideren nuls de ple dret:
  
1. La Junta General.
  
2. La Junta de Govern.
  
3. El degà.
  
Els acords de suspensió hauran d'adoptar-se per la Junta General, la Junta de Govern i el degà en el termini de cinc dies a comptar des de la data en què es tinguera coneixement dels actes considerats nuls, sempre que prèviament s'haja iniciat un procediment de revisió d'ofici o s'haja interposat un recurs i concórreguen les circumstàncies previstes per la legislació de Règim Jurídic de les Administracions Públiques i del Procediment Administratiu Comú per a la nul·litat de dits actes.
  
El que disposa aquest article s'entén sense perjuí de les accions d'impugnació dels col·legiats i ciutadans en general contra els actes nuls o anul·lables.
  
Capítol XI
  
De la fusió, absorció, segregació
  
dels col·legis oficials territorials
  
Article 73. Fusió, absorció i segregació de col·legis oficials territorials
  
Podrà dur-se a terme la modificació de l'àmbit territorial dels col·legis per la unió o fusió de dos o més de la mateixa professió, així com l'absorció per un d'aquests d'altres preexistents, sempre que cap d'aquests sobrepasse l'àmbit de la Comunitat Valenciana, així com la modificació de l'àmbit territorial dels col·legis per la unió o fusió de dos o més de distinta professió.
  
L'acord adoptat en Junta General exigirà, per a la seua validesa, el vot favorable de dos terços, almenys, dels vots emesos, conforme al que preveu l'últim paràgraf de l'article 24.
  
La modificació de l'àmbit territorial de col·legis per segregació requerirà, igualment, l'acord adoptat en Junta General exigirà, per a la seua validesa, el vot favorable de dos terços, almenys, dels vots emesos, conforme al que preveu l'últim paràgraf de l'article 24.
  
No obstant l'anterior, la fusió, absorció o segregació haurà de ser aprovada mitjançant decret del Govern Valencià o, si és procedent, llei de la Generalitat, conforme allò que ha establit la Llei de Consells i Col·legis Professionals de la Comunitat Valenciana.
  
DISPOSICIONS FINALS
  
Primera
  
Els presents estatuts, una vegada aprovats per l'Assemblea Col·legial Constituent, seran remesos a la Conselleria de Justícia i Administracions Públiques o departament competent en matèria de col·legis professionals, perquè en verifique la legalitat, conseqüent inscripció registral i publicació en el Diari Oficial de la Generalitat Valenciana.
  
Segona